Fie Laursen har lagt sig ud med de norske myndigheder og skabt debat om grænserne for reklame for kosmetiske indgreb.

I en Instagram-konkurrence har den 23-årige blogger nemlig udloddet en valgfri skønhedsoperation på en klinik i Tyrkiet, hvor hun selv har fået lavet en 'brazilian butt lift'.

Det fremgår af hendes Instagram-profil, at hun er 'ambassadør' for Clinic Mono, den tyrkiske skønhedsklinik, hvor hun selv har fået et nedslag i prisen ved at give sine 324.000 følgere en rabatkode på ti procent.

Forbrugerrådet Tænk anbefaler nu et totalforbud mod reklamer for kosmetiske operationer:

- Reklamer, og især konkurrencer, er en særlig stærk måde at lokke svage sjæle til at gøre noget uden at overveje, hvilke risici der er forbundet med det. Det er ikke noget, vi skal lokkes til, det er noget, vi skal tage en moden overvejelse om med faglig rådgivning, mener Vagn Jelsøe, der er vicedirektør i Forbrugerrådet Tænk.

Han sammenligner forslaget med de eksisterende begrænsninger for tobaksreklamer - og snart kviklån - i det offentlige rum.

- Man har også vedtaget, at der kommer begrænsninger for kviklånsreklamer. Tingene bliver ikke forbudt, men der er grænser for, hvordan man skal lokke folk ud i noget, der er risici forbundet med, siger Vagn Jelsøe.

Konkurrence granskes af myndigheder

Herhjemme er Styrelsen for Patientsikkerhed ved at undersøge, om Fie Laursens reklamer overtræder loven om markedsføring af sundhedsydelser.

Hvis det ikke er tilfældet, er sundhedsminister Magnus Heunicke (S) villig til ændre lovgivningen:

- Hvis Styrelsen for Patientsikkerhed kommer frem til, at der er et hul i loven, vil jeg se på, om den skal laves om, siger ministeren til Politiken.

Radikale, Dansk Folkeparti, SF, Enhedslisten og Alternativet er åbne for at drøfte et totalforbud.

I Norge har myndighederne afgjort, at Fie Laursen overtræder markedsføringsloven. Derfor har Forbrukertilsynet bedt Fie Laursen om at stoppe kampagnen i Norge og fjerne alle opslag.

Det er den danske influencer noget uforstående over for:

- I Danmark, hvor jeg er fra og bor, er det at poste om plastikkirurgi lige så normalt som at poste et foto af sin frokost, har hun skrevet til det norske medie NRK.